**Konkursa „****Rīgas līdzfinansējums**

**dzīvojamo māju atjaunošanai 2025. gadā” nolikums**

1. **Vispārīgie jautājumi**
2. Konkursu “Rīgas līdzfinansējums dzīvojamo māju atjaunošanai 2025. gadā” (turpmāk – Konkurss) īsteno saskaņā ar Rīgas domes 14.06.2023. saistošajiem noteikumiem Nr. RD-23-204-sn “Par pašvaldības palīdzību bīstamības novēršanai un energoefektivitātes uzlabošanas pasākumu veikšanai dzīvojamās mājās, kā arī tām piesaistīto zemesgabalu labiekārtošanai Rīgā” (turpmāk – Saistošie noteikumi).
3. Konkursa nolikumā (turpmāk – Nolikums) lietotie termini atbilst Saistošajos noteikumos lietotiem terminiem, ja Nolikumā nav noteikts citādi.
4. Rīgas domes Pilsētvides attīstības un kvalitātes komisija (turpmāk – Komisija) atsevišķi vērtē un pieņem lēmumu par Atjaunošanas projektiem, Siltināšanas projektiem un Lielajiem labiekārtošanas projektiem.
5. Apstiprinātā Atjaunošanas projekta un Siltināšanas projekta īstenošanas maksimālais periods ir no **01.01.2025.** līdz **15.11.2025.[[1]](#footnote-1)**

Apstiprinātā Lielā labiekārtošanas projekta īstenošanas maksimālais periods ir no **01.01.2025.** līdz **15.11.2025.[[2]](#footnote-2)**

Apstiprinātā Atjaunošanas projekta par Mājokli, kura ekspluatācija aizliegta ar būvvaldes funkcijas pildošas institūcijas lēmumu, īstenošanas maksimālais periods ir **no 01.01.2024. līdz 15.11.2025**.[[3]](#footnote-3)

1. Nolikuma izpratnē Mājoklis ir Rīgas valstspilsētas administratīvajā teritorijā esošā dzīvojamā ēka, kuras galvenais lietošanas veids ir “triju vai vairāku dzīvokļu māja” un vienam kopīpašniekam pieder ne vairāk kā 1/4 daļa no Mājokļa, ja mājoklī ir seši un vairāk dzīvokļi, bet ja Mājoklī ir trīs līdz pieci dzīvokļi, vienam kopīpašniekam pieder ne vairāk kā 1/3 daļa no Mājokļa, ja tas nav sadalīts dzīvokļu īpašumos, vai viens dzīvoklis, ja Mājoklis ir sadalīts dzīvokļu īpašumos.

Mājoklim piesaistītais zemesgabals Nolikuma izpratnē ir uzmērīta, kvadrātmetros izteikta un dabā identificējama zeme (tai skaitā, zemes vienība, zemes vienības daļa, daļa no zemes vienības, daļa no zemes vienības daļā), kuru Mājokļa kopīpašnieki pamatojoties uz dokumentāri pierādāmajām tiesībām (piemēram, īpašuma, valdījuma, lietošanas, nomas) drīkst izmantot netraucētai Lielā labiekārtošanas projekta aktivitāšu īstenošanai, kā arī projekta objekta nepārtrauktai uzturēšanai un atjaunošanai (remontam) vismaz trīs gadu laikā pēc projekta īstenošanas.

1. Projektu Konkursam var iesniegt persona, kura atbilst Saistošo noteikumu 5. punktam.
2. Papildus Saistošo noteikumu 5. punktā noteiktajam, līdzfinansējuma saņēmējs nevar būt jebkura valsts, tajā skaitā pašvaldība, un jebkuras valsts vai pašvaldības kapitālsabiedrība, izņemot gadījumus, kad valsts vai pašvaldības kapitālsabiedrība pilda pārvaldnieka uzdevumus Dzīvojamo māju pārvaldīšanas likumā noteiktajā kārtībā.
3. Par vienu Mājokli vienā saimnieciskajā gadā var iesniegt tikai vienu Atjaunošanas projektu vai vienu Siltināšanas projektu.
4. Ja Atjaunošanas, Siltināšanas vai Lielā labiekārtošanas projekta paredzēto aktivitāšu veikšanai nepieciešams saskaņojums atbilstoši būvniecību regulējošiem normatīvajiem aktiem, tad projekta sastāvā jāiesniedz tehniskā dokumentācija, kurā ir izpildīti visi nosacījumi būvniecības uzsākšanai.
5. Siltināšanas projekta objektam nesošo un norobežojošo konstrukciju (turpmāk - NNK) stāvoklis ir fiksējams tehniskās apsekošanas atzinumā, tehniskās izpētes atzinumā vai vizuālās apskates atzinumā (turpmāk – Atzinums), kas projekta iesniegšanas dienā nav vecāks par 2 (diviem) kalendārajiem gadiem no tā sagatavošanas dienas un apjomā, kas ir norādīts Nolikuma pielikuma Nr. 2 (Siltināšanas projekta saturs) 1.3. apakšpunktā. Atzinumu projektā iekļauj ar mērķi pārliecināties, ka Mājoklis atbilst Būvniecības likuma 9. pantā minētajām lietošanas drošības, mehāniskas stiprības un stabilitātes prasībām.
6. Siltināšanas projekts pieļaujams tikai par tādu Mājokli, kura atsevišķo NNK stāvoklis atbilstoši Atzinumam ir aprakstīts pozitīvāk par “neapmierinošu”. Siltināšanas projektus par Mājokli, kura atsevišķu NNK stāvoklis ir aprakstīts, piemēram, kā “avārijas”, “pirmsavārijas”, “nedrošs”, “neapmierinošas”, “slikts”, Komisija atstāj bez izskatīšanas. Izņēmums ir pārbūvējams Mājoklis, kurā būvdarbi tiek veikti saskaņā ar būvatļauju, būvatļaujā ir izdarīta atzīme par būvdarbu uzsākšanas nosacījumu izpildi, un būvprojekts paredz visu NNK tehniskā stāvokļa trūkumu novēršanu. Šādā gadījumā būvprojektā jāiekļauj un būvprojekta skaidrojošā aprakstā jānorāda visi trūkumi, kas ir uzskaitīti Atzinuma sadaļā “secinājumi un ieteikumi”.
7. Projektu novērtēšanā izmanto Nekustamā īpašuma valsts kadastra informācijas sistēmā (turpmāk - NĪVKIS) reģistrētus datus, tai skaitā, datus par Mājokļa ekspluatācijas uzsākšanas gadu, galveno lietošanas veidu, dzīvokļu skaitu. Ja NĪVKIS (aktuālā būves kadastrālās uzmērīšanās lietā) dati par Mājokļa ekspluatācijas uzsākšanas gadu nav reģistrēti vispār, vai ir reģistrēti, piemēram, pēc Mājokļa pārbūves, bet Līdzfinansējuma saņēmējam ir zināms, ka Mājokļa ekspluatācija ir uzsākta agrāk, tad Līdzfinansējuma saņēmējs var iesniegt projekta sastāvā dokumentu (dokumenta atvasinājumu) piemēram, būves kadastrālās uzmērīšanas lietu pirms būves datu aktualizācijas, kurā ir norādīts ekspluatācijas uzsākšanas gads, vai lēmumu, izziņu, būvniecību regulējošajos normatīvajos aktos noteiktā kārtībā sagatavotu un Rīgas pilsētas būvvaldes (līdz 31.08.2021.; turpmāk – Būvvalde) vai Rīgas valstspilsētas pašvaldības Pilsētas attīstības departamenta (turpmāk – PAD) apstiprinātu informāciju, kas satur norādes par ekspluatācijā pieņemšanas gadu.
8. Projekta iesniegšana Konkursam nerada Pašvaldībai pienākumu piešķirt vai izmaksāt Līdzfinansējumu. Līdzfinansējuma saņēmējs un Mājokļa kopīpašnieki ir atbildīgi par visiem riskiem, kas ir saistīti ar projekta īstenošanu, tostarp finanšu riskiem, tehniskiem riskiem, kā arī tādiem apstākļiem un notikumiem, kurus, saprātīgi rīkojoties, iepriekš bija iespējams paredzēt un kuri bija par šķērsli projekta īstenošanai.
9. Rīgas valstspilsētas pašvaldības Īpašuma departaments (turpmāk – Departaments) pieļaujamos Atjaunošanas projektus, Siltināšanas projektus un Lielos labiekārtošanas projektus sarindo nodalītos sarakstos, norādot katram projektam maksimālo Līdzfinansējuma summu, kā arī aprēķinot kopējo pieļaujamo projektu īstenošanai nepieciešamo Līdzfinansējuma summu. Komisija uzdod Departamentam iesniegt attiecīgu pieprasījumu nākamā saimnieciskā gada Pašvaldības budžetā Atjaunošanas projektu, Siltināšanas projektu un Lielo labiekārtošanas projektu finansēšanai. Komisija apstiprina katru projektu atsevišķi, ja projekta atbalstam ir piešķirti pašvaldības budžeta līdzekļi.
10. Pašvaldība piešķir budžeta finansējumu visiem vai daļai no sarakstā iekļautajiem Atjaunošanas projektiem, Siltināšanas projektiem un Lielās labiekārtošanas projektiem.

**II. Attiecināmās izmaksas un līdzfinansējuma apmērs**

1. Attiecināmo izmaksu summu aprēķina saskaņā ar Departamenta pieļauto būvdarbu apjomu sarakstā un Konkursa tāmē (turpmāk - Tāme) norādītām atbalstāmām darbībām, un projekta sastāvā iesniegtā darbu veikšanas līguma tāmes, kā arī ievērojot Saistošo noteikumu 9. punktā norādītos līdzfinansējuma apmēra samazinošos faktorus.
2. Par attiecināmām izmaksām tiek atzītas arī projekta tehniskās dokumentācijas izstrādes izmaksas.
3. Maksimālo Līdzfinansējuma summu nosaka kā daļu no apstiprinātā projekta aprēķināto attiecināmo izmaksu kopsummas, nepārsniedzot summu un intensitāti, kas ir noteikta Saistošo noteikumu 7. punktā.
4. Ja Departaments ir atzinis projekta īstenošanas faktu, Līdzfinansējuma saņēmējam pilnā apmērā (izņemot pievienotās vērtības nodokli), bet ne vairāk kā 1500 *euro*, kompensē nomas maksu par pašvaldības valdījumā esošā transporta infrastruktūras objekta, kas tieši nepieciešams Atjaunošanas projekta vai Siltināšanas projekta īstenošanai, lietošanu.
5. Līdzfinansējuma apmēru samazina proporcionāli mājokļa kopīpašnieku – juridisko personu un fizisko personu, kuru dzīvesvieta projekta iesniegšanas gada 1. janvārī plkst. 0.00 nav deklarēta pašvaldības administratīvajā teritorijā, skaitam.
6. Līdzfinansējuma apmēru samazina proporcionāli nekustamā īpašuma nodokļa (turpmāk – NĪN) parādniekam (kura parāds par Rīgas valstspilsētas administratīvajā teritorijā esošiem nekustamā īpašuma objektiem pirmstaksācijas periodā pārsniedz 50 *euro*) piederošo dzīvokļu īpašumu (telpu grupu) skaitam Mājoklī.
7. Ja Mājoklis reģistrēts nekustamā īpašuma sastāvā, kas ir sadalīts dzīvokļa īpašumos un iepriekš minētā nekustamā īpašuma sastāvā bez Mājokļa ir reģistrētas citas būves, NĪN nomaksu pārbauda personai, kuras atsevišķais īpašums atrodas Mājoklī.
8. Ja Mājoklis reģistrēts nekustamā īpašuma sastāvā, kas uz kopīpašuma tiesību pamata pieder vairākām personām un iepriekš minētā nekustamā īpašuma sastāvā bez Mājokļa ir reģistrētas citas būves, NĪN nomaksu atbilstoši pārbauda personai, kuras lietošanas tiesības uz dzīvokli, kas atrodas Mājoklī, ir reģistrētas iepriekš minētā nekustamā īpašuma zemesgrāmatās nodalījumā, un iepriekš minētais dzīvoklis ir nepārprotami identificējams NĪVKIS.
9. Ja projekta objekts pieder vairākām personām uz kopīpašuma tiesību pamata, tiesības pieteikties Konkursam ir tikai gadījumā, ja vismaz puse no projekta objekta (ja projekta objekts ir sadalīts dzīvokļu īpašumos – vismaz puse no dzīvokļu īpašumiem), pieder fiziskām vai privāto tiesību juridiskām personām, izņemot jebkuras valsts vai pašvaldības kapitālsabiedrības. Pieprasītā līdzfinansējuma summa ar Komisijas lēmumu tiks samazināta proporcionāli jebkuras valsts, pašvaldības, jebkuras valsts vai pašvaldības kapitālsabiedrības daļai kopīpašumā.
10. Ja Lielais labiekārtošanas projekts ir iesniegts par vairākiem Mājokļiem, Saistošo noteikumu 7.6. apakšpunktā norādītais līdzfinansējuma apmērs ir pieejams par katru Mājokli.
11. Līdzfinansējuma apmēru par Nolikuma 25. punktā minēto projektu aprēķina šādi:
    1. noskaidro dzīvokļu īpašumu (telpu grupu) skaitu visos konkrētā projekta Mājokļos;
    2. noskaidro fizisko personu, kuru dzīvesvieta projekta iesniegšanas gada 1. janvārī plkst. 0.00 ir deklarēta pašvaldībā, dzīvokļu īpašumu (telpu grupu) skaitu visos konkrētā projekta Mājokļos;
    3. Nolikuma 26.2. apakšpunktā noskaidroto dzīvokļu īpašumu (telpu grupu) skaitu samazina atbilstoši nekustamā īpašuma nodokļa parādnieku (kuru parāds par pašvaldības administratīvajā teritorijā esošiem nekustamā īpašuma objektiem pirmstaksācijas periodā pārsniedz 50 *euro*) dzīvokļu īpašumu (telpu grupu) skaitam visos konkrētā projekta Mājokļos;
    4. attiecina Nolikuma 26.3. apakšpunktā konstatēto dzīvokļu īpašumu (telpu grupu) skaitu pret Nolikuma 26.1. apakšpunktā konstatēto dzīvokļu īpašumu (telpu grupu) skaitu;
    5. Nolikuma 26.4. apakšpunktā aprēķināto attiecību reizina ar Saistošo noteikumu 7.6. apakšpunktā norādīto līdzfinansējuma kopsummu par visiem konkrētā projekta mājokļiem.

**III. Projekta dokumentu noformēšana.**

1. Projekta sastāvu veidojošo dokumentu saraksts norādīts Nolikuma pielikumā Nr. 1 (Atjaunošanas projekta saturs), Nolikuma pielikumā Nr. 2 (Siltināšanas projekta saturs) un Nolikuma pielikumā Nr. 3 (Lielā labiekārtošanas projekta saturs).
2. Projekta dokumentus - oriģinālus vai to atvasinājumus sagatavo un iesniedz, ievērojot Ministru kabineta 04.09.2018. noteikumus Nr. 558 „Dokumentu izstrādāšanas un noformēšanas kārtība”.
3. Dokumentiem jābūt sagatavotiem latviešu valodā, datorrakstā, jābūt skaidri salasāmiem, bez labojumiem un dzēsumiem, dokumentiem svešvalodās jābūt pievienotam tulkojumam valsts valodā.
4. **Projekta dokumentus jāsašuj vienā numurētajā sējumā, sakārtojot sekojoši**:
   1. projekta titullapa;
   2. projekta satura rādītājs (Nolikuma pielikums Nr. 4), kurā ir uzskaitīti visi Atjaunošanas projekta, Siltināšanas projekta vai Lielā labiekārtošanas projekta dokumenti;
   3. aizpildīta un parakstīta Pieteikuma veidlapa **(**Nolikumapielikums Nr. 5);
   4. satura rādītājā norādītajā secībā visi attiecīgajā posmā iesniedzamie dokumenti.
5. **Projekta titullapā norāda šādu informāciju**:
   1. Mājokļa vai tam piesaistītā zemesgabala adrese un kadastra apzīmējums;
   2. informācija par Līdzfinansējuma saņēmēju:
      1. juridiskām personām – nosaukums un reģistrācijas numurs;
      2. fiziskām personām – vārds un uzvārds;
   3. norāde, vai iesniedzamais projekts ir Atjaunošanas projekts, Siltināšanas projekts vai Lielais labiekārtošanas projekts;
   4. pieprasītā Līdzfinansējuma summa – iesniedzot projektu apstiprināšanai;
6. Pašvaldība nesedz izmaksas, kas saistītas ar projekta sagatavošanu un iesniegšanu.
7. **Projektu iesniedz slēgtā aploksnē, uz kuras ir norādīta šāda informācija**:
   1. saņēmējs: Rīgas valstspilsētas pašvaldības Īpašuma departaments; norāde „Rīgas līdzfinansējums dzīvojamo māju atjaunošanai 2025. gadā”;
   2. norāde, vai iesniedzamais projekts ir Atjaunošanas projekts, Siltināšanas projekts vai Lielais labiekārtošanas projekts;
   3. informācija par Līdzfinansējuma saņēmēju, ievērojot Nolikuma 31.2. apakšpunktā noteikto;
   4. Līdzfinansējuma saņēmēja korespondences adrese un aktīvā elektroniskā pasta adrese.
8. Atjaunošanas projekta, Siltināšanas projekta un Lielā labiekārtošanas projekta iesniegšanas **gala termiņš** **ir līdz 10.05.2024.**
9. Atjaunošanas projekta, Siltināšanas projekta un Lielā labiekārtošanas projekta pieļaujamības vērtēšanai papildus dokumentu iesniegšanas **gala termiņš ir līdz 02.09.2024**.
10. Projektu iesniedz personīgi vai nosūta ar kurjeru pēc adreses: Rīgas valstspilsētas pašvaldības Īpašuma departamenta Būvju sakārtošanas pārvalde, Riharda Vāgnera iela 5, Rīga, LV - 1050. Personīgi un ar kurjeru sūtītos dokumentus iesniedz Departamenta Klientu apkalpošanas centrā (ieeja Departamentā Kalēju ielā 10, Rīgā; darba laiki norādīti tīmekļa vietnē id.riga.lv). Departaments neatbild par kurjerpasta nogādāto sūtījumu nokavējumiem.

Visi ar kurjeru nogādātie sūtījumi, kuri tiks saņemti pēc Nolikuma 34. vai 35. punktā norādītā laika, vai uz kuru aploksnēm nav norādīta Nolikuma 33. punktā minētā informācija, neatvērti vienas darba dienas laikā tiks nosūtīti pa pastu uz aploksnē norādīto sūtītāja korespondences adresi. Projekti, kuri tiek iesniegti ar nokavēšanos personīgi, netiek pieņemti.

**IV. Atjaunošanas un Siltināšanas projekti**

1. Atjaunošanas un Siltināšanas projektu ietvaros atbalstāmās darbības ir Mājokļa būvniecība, ciktāl tā atbilst apstiprinātam projektam, un kuras īstenošanas rezultātā:
   1. apstiprinātā Atjaunošanas projekta gadījumā novērsta Mājokļa nesošajām un norobežojošām konstrukcijām, kā arī balkoniem un citiem Mājokļa ārējiem konstruktīviem elementiem konstatētā bīstamība cilvēku dzīvībai vai veselībai.

Atjaunošanas projekta ietvaros atbalstāmās darbības ir arī konservācijas darbi, ja projekta Atzinuma rekomendācijās būvinženieris tieši norādījis tos kā ieteicamos Mājokļa bīstamības novēršanas darbus;

* 1. apstiprinātā Siltināšanas projekta gadījumā veikta:
     1. sienu un cokola siltināšana;
     2. pārsegumu siltināšana;
     3. jumta atjaunošana vai pārbūve ar siltināšanu vai;

1. inženiertehnisko sistēmu (tehniskā aprīkojuma kopums, kas nodrošina Mājokļa vai Mājokļa daļas apkuri un/vai karstā ūdens apgādi) nomaiņa vai izbūve. Siltināšanas projektā vispirms piesaka to energoefektivitātes pasākumu, kuram Mājokļa energosertifikācijas dokumentu sastāvā esošajā Pārskatā par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā ir aprēķināts vislielākais ietaupījums.
2. Atjaunošanas projekta ietvaros bīstamības novēršanas pasākumi jāveic atbilstoši Atzinumā vai papildus iesniegtajā atzinumā norādītajai pasākumu veikšanas prioritārajai secībai.
3. Atbalstāmās darbības un attiecināmās izmaksas, kuru segšanai Atjaunošanas un Siltināšanas projektu ietvaros var lūgt Līdzfinansējumu, ir noteiktas Saistošo noteikumu 11. punktā. Izmaksas, kas nav norādītas Saistošo noteikumu 11. punktā ir neattiecināmas izmaksas un to segšanai nav atļauts izlietot Līdzfinansējumu.
4. Lai Atjaunošanas projektam un Siltināšanas projektam būvdarbu izmaksas tiktu atzītas par attiecināmām, maksājumiem to segšanai (izdevumiem) jābūt veiktiem periodā no 01.01.2025. līdz 15.11.2025.[[4]](#footnote-4)

Atjaunošanas projekta un Siltināšanas projekta būvprojekta izstrādes izmaksas tiek atzītas par attiecināmām, ja tā būvniecības noteiktais realizācijas termiņš ir vismaz līdz 02.09.2024.

Lai Atjaunošanas projektam par Mājokli, kura ekspluatācija aizliegta ar būvvaldes funkcijas pildošas institūcijas lēmumu, būvdarbu izmaksas tiktu atzītas par attiecināmām, maksājumiem to segšanai (izdevumiem) jābūt veiktiem periodā no 01.01.2024. līdz 15.11.2025.[[5]](#footnote-5)

1. Ja Tāmē nav norādītas darbības, kuras ir nepieciešamas projekta īstenošanai un ir paredzētas Departamenta pieļautajā būvdarbu apjomu sarakstā (Nolikuma pielikuma Nr. 1 (Atjaunošanas projekta saturs) 1.5. apakšpunkts vai Nolikuma pielikuma Nr. 2 (Siltināšanas projekta saturs) 1.5. apakšpunktā), Komisija prezumē, ka Līdzfinansējuma saņēmējs veiks iepriekš minētās darbības, izmantojot tikai paša piesaistītus finanšu līdzekļus.
2. Projektu vērtēšana notiek divos etapos:
   1. Pirmajā etapā vērtē projekta pieļaujamību.
      1. Departaments līdz **12.07.2024.** pārbauda atbilstoši Nolikuma pielikuma Nr. 1 (Atjaunošanas projekta saturs) 1. punktam un Nolikuma pielikuma Nr. 2 (Siltināšanas projekta saturs) 1. punktam iesniegtos dokumentus, lai konstatētu, ka projektā paredzētās darbības ir atbalstāmas, tās ir saskaņotas Būvvaldē vai PAD normatīvajos aktos noteiktajā kārtībā, būvprojekta sastāvā esošie risinājumi ir ar pietiekamu detalizāciju būvdarbu apjomu sastādīšanai, būvprojekta sastāvā esošie būvdarbu apjomi paredz visus darbus, kas ir nepieciešami projekta mērķa sasniegšanai, Līdzfinansējuma saņēmējam ir pietiekams pilnvarojums un iesniegtie pilnvarojuma dokumenti atbilst normatīvo aktu prasībām, Līdzfinansējuma saņēmējs atbilst Saistošo noteikumu un Nolikuma prasībām. Siltināšanas projekta Mājokļa tehniskais stāvoklis atbilst Nolikuma prasībām. Departamentam vai Departamenta Būvju sakārtošanas pārvaldei (turpmāk – BSP) ir tiesības pieprasīt papildus informāciju un labojumu veikšanu iesniegtajos dokumentos.
      2. Komisija līdz **27.09.2024**. lemj par projektu pieļaujamību. Projekts nav pieļaujams un atstājams bez izskatīšanas, ja projekta sastāvā nav iesniegti visi Nolikuma pielikumā Nr. 1 (Atjaunošanas projekta saturs) vai Nolikuma pielikumā Nr. 2 (Siltināšanas projekta saturs) norādītie dokumenti un informācija, vai visas Tāmē norādītās izmaksas ir neattiecināmas. Projekts ir pieļaujams, ja Komisija nelēma par tā atstāšanu bez izskatīšanas. Departaments vai BSP paziņo Līdzfinansējuma saņēmējam par projekta pieļaujamību.

43.2. Otrajā etapā Komisija lemj par projektu apstiprināšanu pēc Rīgas domes saistošo noteikumu “Par Rīgas valstspilsētas pašvaldības 2025. gada budžetu” apstiprināšanas un Komisijas lēmuma par Rīgas valstspilsētas pašvaldības apstiprinātā budžeta līdzekļu sadali starp finansiālā atbalsta programmām, par ko atbilstoši ārējiem normatīvajiem aktiem Komisijai ir deleģētas tiesības izdot individuālos tiesību aktus.

1. Atjaunošanas projektu vērtēšanas kritēriji:

|  |  |  |
| --- | --- | --- |
|  | **Kritērijs** | **Maksimālais punktu skaits** |
| 44.1. | **Ēkas ekspluatācijas uzsākšanas gads:** |  |
| 44.1.1. | Līdz 1940.g. | 10 |
| 44.1.2. | 1941.g – 1960.g | 8 |
| 44.1.3. | No 1960.g | 6 |
| 44.2. | **Būves galvenais lietošanas veids** |  |
| 44.2.1. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **16 vai vairāk dzīvokļu** un vienam kopīpašniekam pieder ne vairāk kā 25% no dzīvojamās mājas (dzīvokļu īpašumu skaits, vai domājamās daļas apmērs) | 10 |
| 44.2.2. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 6 līdz 15 dzīvokļu** un vienam kopīpašniekam pieder ne vairāk kā 25% no dzīvojamās mājas (dzīvokļu īpašumu skaits, vai domājamās daļas apmērs) | 8 |
| 44.2.3. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 3 līdz 5 dzīvokļu** un vienam kopīpašniekam pieder (kopīpašuma gadījumā – daļas apmērs nepārsniedz 1/3 domājamo daļu vai nodotas lietošanas tiesības) viens dzīvoklis, neapdzīvojamā telpa vai mākslinieka darbnīca, kura kā dzīvojamā vai nedzīvojamā telpu grupa reģistrēta NĪVKIS | 6 |
| 44.2.4. | pārējiem projekta objektiem | 0 |
| 44.3. | **Atbalstāmās darbības atkarībā no konstatētās bīstamības būves konstrukcijās:** |  |
| 44.3.1. | Pamati, pagraba pārsegumi | 10 |
| 44.3.2. | Jumta konstrukcijas | 8 |
| 44.3.3. | Nesošās sienas, ailu sijas un pārsedzes | 6 |
| 44.3.4. | Starpstāvu, bēniņu pārsegumi | 4 |
| 44.3.5. | Balkoni, lodžijas u.c. | 2 |

1. Siltināšanas projektu vērtēšanas kritēriji:

|  |  |  |
| --- | --- | --- |
|  | **Kritērijs** | **Maksimālais punktu skaits** |
| 45.1. | **Ēkas ekspluatācijas uzsākšanas gads:** |  |
| 45.1.1. | Līdz 1991.g. | 10 |
| 45.1.2. | 1992.g – 2002.g. | 8 |
| 45.1.3. | No 2003 g. | 6 |
| 45.2. | **Būves galvenais lietošanas veids** |  |
| 45.2.1. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **16 vai vairāk dzīvokļu** un vienam kopīpašniekam pieder ne vairāk kā 25% no dzīvojamās mājas (dzīvokļu īpašumu skaits, vai domājamās daļas apmērs) | 10 |
| 45.2.2. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 6 līdz 15 dzīvokļu** un vienam kopīpašniekam pieder ne vairāk kā 25% no dzīvojamās mājas (dzīvokļu īpašumu skaits, vai domājamās daļas apmērs) | 8 |
| 45.2.3. | ēkas galvenais lietošanas veids ir “triju vai vairāku dzīvokļu māja”, neatkarīgi no dzīvojamās mājas īpašuma formas (dzīvokļu īpašumos sadalīta dzīvojamā māja vai kopīpašums), kurā ir **no 3 līdz 5 dzīvokļu** un vienam kopīpašniekam pieder (kopīpašuma gadījumā – daļas apmērs nepārsniedz 1/3 domājamo daļu vai nodotas lietošanas tiesības) viens dzīvoklis, neapdzīvojamā telpa vai mākslinieka darbnīca, kura kā dzīvojamā vai nedzīvojamā telpu grupa reģistrēta NĪVKIS | 6 |
| 45.2.4. | pārējiem projekta objektiem | 0 |
| 45.3. | **Dzīvokļu īpašnieku daļas investīciju atmaksāšanās periods (gadi) ēkām, kuras būvētas pēc 1940. gada** |  |
| 45.3.1. | Līdz 10 | 10 |
| 45.3.2. | 11-20 | 7 |
| 45.3.3. | 21-30 | 4 |
| 45.3.4. | 31-40 | -1 |
| 45.3.5. | 41-50 | -2 |
| 45.3.6. | >51 | -6 |
| 45.4. | **Papildus punkti par ēkas energoefektivitātes un bīstamības novēršanas komplekso aktivitāti** | 8 |
| 45.5. | **Papildus punkti, ja Siltināšanas projekta ietvaros ir paredzēts veikt inženiertīklu atjaunošanu vai nomaiņu** | 5 |
| 45.6. | **Būves vidējais siltumenerģijas patēriņš gadā** |  |
| 45.6.1. | Būves vidējais siltumenerģijas patēriņš gadā pārsniedz 200 kWh/m2, ja dzīvojamā mājā siltuma patēriņu veido apkure un ūdens uzsildīšana vai  pārsniedz 150 kWh/m2, ja dzīvojamā mājā siltuma patēriņu veido apkure | 10 |
| 45.6.2. | Būves vidējais siltumenerģijas patēriņš gadā ir no 150 kWh/m2 līdz 199 kWh/m2 , ja dzīvojamā mājā siltuma patēriņu veido apkure un ūdens uzsildīšana vai  no 100 kWh/m2 līdz 149 kWh/m2, ja dzīvojamā mājā siltuma patēriņu veido apkure | 5 |
| 45.6.3. | Būves vidējais siltumenerģijas patēriņš gadā nepārsniedz 149 kWh/m2, ja dzīvojamā mājā siltuma patēriņu veido apkure un ūdens uzsildīšana vai  nepārsniedz 99 kWh/m2, ja dzīvojamā mājā siltuma patēriņu veido apkure | 3 |

1. Komisija novērtē pieļaujamos projektus saskaņā ar Nolikuma 44.  un 45. punktā noteiktajiem kritērijiem un nosaka punktu skaitu, sarindojot pieļaujamos projektus kopējā sarakstā un sakārtojot dilstošā secībā atbilstoši piešķirtajam punktu skaitam, norādot katram projektam maksimālā Līdzfinansējuma summu. Komisijai apstiprinot pieļaujamo projektu, priekšroka ir pieļaujamajam projektam, kurš ir novērtēts ar vislielāko punktu skaitu.
2. Komisija noraida pieļaujamo projektu, ja tā atbalstam nav Pašvaldības budžeta līdzekļu.
3. Komisija apstiprina pieļaujamo projektu bez nosacījumiem, nosakot maksimālo Līdzfinansējuma summu, ja attiecināmo izmaksu aprēķinā vai pieprasītās Līdzfinansējuma summas aprēķinā nav aritmētisko kļūdu un Tāmē nav konstatētas neattiecināmās izmaksas.
4. Komisija apstiprina pieļaujamo projektu ar nosacījumiem, nosakot maksimālo Līdzfinansējuma summu, ja:
   1. attiecināmo izmaksu aprēķinā vai pieprasītās Līdzfinansējuma summas aprēķinā ir aritmētiskās kļūdas;
   2. projekta Tāmē ir konstatētas neattiecināmās izmaksas.
5. Līdzfinansējums tiek izlietots un izmaksāts saskaņā ar Līgumu. Līguma paraugi par apstiprināta Atjaunošanas projekta un Siltināšanas projekta īstenošanu ir pievienoti Nolikumam kā pielikums Nr. 9 un pielikums Nr. 10.

**V. Lielie labiekārtošanas projekti**

1. Lielo labiekārtošanas projektu ietvaros atbalstāmās darbības ir šādi Mājoklim piesaistītā zemesgabala labiekārtošanas darbi:
   1. atkritumu savākšanas un dalītās savākšanas vietu (papīra, metāla, plastmasas, stikla un bioloģisko atkritumu) izveidošana;
   2. Mājoklim nepieciešamo jaunu ārējo inženiertīklu izveidošana piesaistītā zemesgabala robežās;
   3. piebraucamo ceļu, gājēju ietvju, veloceliņu, kā arī transportlīdzekļu novietņu izveidošana piesaistītā zemesgabala robežās;
   4. kompleksa teritorijas labiekārtošana, kuras ietvaros tiek īstenota vismaz viena jauna 51.1.–51.3. apakšpunktā minētā būvniecība kopā ar vismaz vienu Saistošo noteikumu 12. punktā norādīto darbību.
2. Lielā labiekārtošanas projekta paveikto darbu izmaksas atzīstamas par attiecināmām, ja maksājumi to segšanai (izdevumi) veikti periodā no 01.01.2025. līdz 15.11.2025.[[6]](#footnote-6)
3. Lielo labiekārtošanas projektu vērtēšana notiek divos etapos:

53.1. Pirmajā etapā vērtē projekta pieļaujamību.

53.1.1. Departaments līdz **12.07.2024.** pārbauda atbilstoši Nolikuma pielikuma Nr. 3 (Lielā labiekārtošanas projekta saturs) 1. punktam iesniegtos dokumentus, lai konstatētu, ka projektā paredzētās darbības ir atbalstāmas, tās ir saskaņotas Būvvaldē vai PAD normatīvajos aktos noteiktajā kārtībā, būvprojekta sastāvā esošie risinājumi ir ar pietiekamu detalizāciju būvdarbu apjomu sastādīšanai, būvprojekta sastāvā esošie būvdarbu apjomi paredz visus darbus, kas ir nepieciešami projekta mērķa sasniegšanai, Līdzfinansējuma saņēmējam ir pietiekams pilnvarojums un iesniegtie pilnvarojuma dokumenti atbilst normatīvo aktu prasībām, Līdzfinansējuma saņēmējs atbilst Saistošo noteikumu un Nolikuma prasībām. Departamentam vai BSP ir tiesības pieprasīt papildus informāciju un labojumu veikšanu iesniegtajos dokumentos.

53.1.2. Komisija līdz **27.09.2024.** lemj par Lielo labiekārtošanas projektu pieļaujamību. Projekts nav pieļaujams un atstājams bez izskatīšanas, ja projekta sastāvā nav iesniegti visi Nolikuma pielikumā Nr. 3 (Lielā labiekārtošanas projekta saturs) norādītie dokumenti un informācija, vai visas Tāmē norādītās izmaksas ir neattiecināmas. Projekts ir pieļaujams, ja Komisija nelēma par tā atstāšanu bez izskatīšanas. Departaments vai BSP paziņo Līdzfinansējuma saņēmējam par projekta pieļaujamību.

53.2. Otrajā etapā Komisija lemj par Lielo labiekārtošanas projektu apstiprināšanu pēc Rīgas domes saistošo noteikumu “Par Rīgas valstspilsētas pašvaldības 2025. gada budžeta” apstiprināšanas un Komisijas lēmuma par Rīgas valstspilsētas pašvaldības apstiprinātā budžeta līdzekļu sadali starp finansiālā atbalsta programmām, par ko atbilstoši ārējiem normatīvajiem aktiem Komisijai ir deleģētas tiesības izdot individuālos tiesību aktus.

54. Lielo labiekārtošanas projektu vērtēšanas kritēriji:

|  |  |  |
| --- | --- | --- |
|  | **Kritērijs** | **Maksimālais punktu skaits** |
| **54.1.** | **Atbalstāmo labiekārtošanas darbu aktualitāte (nozīmīgums):** |  |
|  | atkritumu savākšanas un dalītās savākšanas vietu izveidošana | **8** |
|  | jaunu ārējo inženiertīklu izveidošana | **8** |
|  | piebraucamo ceļu, gājēju ietvju, veloceliņu, kā arī transportlīdzekļu novietņu izveidošana | **6** |
|  | kompleksa labiekārtošana | **4** |
| **54.2.** | **Projektus konkursam kopīgi iesniedza līdzfinansējuma saņēmēji, kuru īpašumā esošās teritorijas atrodas blakus un veido vienu pagalmu** | **8** |
| **54.3.** | **Papildus punkti, ja labiekārtošanas projekta ietvaros, papildus atbalstāmajām darbībām, ir paredzēts veikt teritorijas apzaļumošanas (kokaugu apstādījumi) darbus** | **4** |
| **54.4.** | **Papildus punkti, ja projekta ietvaros labiekārtojamā teritorija ir redzama no publiskās ārtelpas** | **3** |
| **54.5.** | **Projektus konkursam iesniedza par vairākiem mājokļiem** | **2** |
| **54.6.** | **Papildus punkti, ja projekta ietvaros izmantoti pašvaldības tipveida risinājumi** | **2** |

1. Komisija novērtē pieļaujamos projektus saskaņā ar Nolikuma 54. punktā noteiktajiem kritērijiem un nosaka punktu skaitu, sarindojot pieļaujamos projektus kopējā sarakstā un sakārtojot dilstošā secībā atbilstoši piešķirtajam punktu skaitam, norādot katram projektam maksimālā Līdzfinansējuma summu. Komisijai apstiprinot pieļaujamo projektu, priekšroka ir pieļaujamajam projektam, kurš ir novērtēts ar vislielāko punktu skaitu.
2. Komisija noraida pieļaujamo projektu, ja tā atbalstam nav Pašvaldības budžeta līdzekļu.
3. Komisija apstiprina pieļaujamo projektu bez nosacījumiem, nosakot maksimālo Līdzfinansējuma summu, ja attiecināmo izmaksu aprēķinā vai pieprasītās Līdzfinansējuma summas aprēķinā nav aritmētisko kļūdu un Tāmē nav konstatētas neattiecināmās izmaksas.
4. Komisija apstiprina pieļaujamo projektu ar nosacījumiem, nosakot maksimālo Līdzfinansējuma summu, ja:
   1. attiecināmo izmaksu aprēķinā vai pieprasītās Līdzfinansējuma summas aprēķinā ir aritmētiskās kļūdas;
   2. projekta Tāmē ir konstatētas neattiecināmās izmaksas.
5. Līdzfinansējums tiek izlietots un izmaksāts saskaņā ar Līgumu. Līguma paraugs par apstiprināta Lielā labiekārtošanas projekta īstenošanu ir pievienots Nolikumam kā pielikums Nr. 11.

**VI. Noteikumi *de minimis* valsts atbalsta piešķiršanai**

1. Ja Līdzfinansējuma saņēmējs vai persona, kas stājusies Līdzfinansējuma saņēmēja vietā, ir saimnieciskās darbības veicējs, neatkarīgi no tā juridiskā statusa un formas, tad piešķirot atbalstu tiek piemēroti Eiropas Komisijas 2013.gada 18.decembra Regulā (ES) Nr. 1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr.L 352/1; turpmāk – Regula) noteiktie *de minimis* atbalsta piešķiršanas nosacījumi. Šādā gadījumā saimnieciskās darbības veicējs 10 darba dienu laikā pēc Komisijas lēmuma par projekta apstiprināšanu pieņemšanas, iesniedz Departamentam *de minimis* atbalsta uzskaites sistēmā (turpmāk - Sistēma) sagatavotās un apstiprinātās veidlapas (Ministru kabineta 21.11.2018. noteikumu Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem” 1. pielikums) izdruku vai nosūta informāciju par Sistēmā izveidotās un apstiprinātās veidlapas identifikācijas numuru uz Departamenta e-pasta adresi: atjauno@riga.lv.
2. Par *de minimis* atbalsta piešķiršanas brīdi ir uzskatāma diena, kad Departaments ir noslēdzis Līgumu par Komisijas apstiprināto projektu, kura īstenošanai ir piešķirti pašvaldības finanšu līdzekļi. Pirms Līguma noslēgšanas Departaments veic izvērtējumu par Līdzfinansējuma piešķiršanu saimnieciskās darbības veicējam valsts atbalsta veidā saskaņā ar Regulu.
3. Slēdzot Līgumu par Līdzfinansējuma piešķiršanu valsts atbalsta veidā, Departaments ievēro šādus nosacījumus:
   1. *de minimis* atbalstu piešķir, ievērojot Regulas 1. panta 1. punktā minētos nozares un darbības ierobežojumus;
   2. saimnieciskās darbības veicējs tiek vērtēts viena vienota uzņēmuma līmenī. Viens vienots uzņēmums atbilst Regulas 2. panta 2. punktā noteiktajai „viena vienota uzņēmuma” definīcijai;
   3. pirms Līguma noslēgšanas Departaments pārbauda, vai saimnieciskās darbības veicējam valsts atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Regulas 3. panta 2. punktā noteikto maksimālo *de minimis* atbalsta apmēru;
   4. *de minimis* atbalstu piešķir, ja saimnieciskās darbības veicējam nav pasludināts maksātnespējas process, netiek īstenots tiesiskās aizsardzības process, netiek īstenots ārpustiesas tiesiskās aizsardzības process, nav uzsākta bankrota procedūra, nav piemērota sanācija vai mierizlīgums, tā saimnieciskā darbība nav izbeigta vai apturēta un/vai tas neatbilst valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru;
   5. ievērojot Regulas 5. panta 1. un 2. punkta nosacījumus, Saistošo noteikumu ietvaros piešķirto *de minimis* atbalstu drīkst kumulēt ar citu *de minimis* atbalstu līdz Regulas 3. panta 2. punktā noteiktajam robežlielumam, kā arī drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šīs kumulācijas rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta valsts atbalsta programmā, atbalsta projektā vai Eiropas Komisijas lēmumā. Šādā gadījumā saimnieciskās darbības veicējs iesniedz visu informāciju par plānoto un piešķirto atbalstu par tām pašām attiecināmajām izmaksām, norādot atbalsta piešķiršanas datumu, atbalsta sniedzēju, atbalsta pasākumu, kā arī plānoto un (vai) piešķirto atbalsta summu un atbalsta intensitāti;
   6. ja saimnieciskās darbības veicējs darbojas vienlaicīgi vairākās nozarēs, tostarp Regulas 1. panta 1. punktā minētajās nozarēs, vai veic turpat minētas darbības, saimnieciskās darbības veicējs nodrošina šo nozaru vai darbību, vai to izmaksu nodalīšanu saskaņā ar Regulas 1. panta 2. punktu.
4. Līdzfinansējumu uzskaita saskaņā ar Ministru kabineta 21.11.2018. noteikumiem Nr. 715 “Noteikumi par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem”.
5. Departaments un Līdzfinansējuma saņēmējs uzglabā informāciju par sniegto *de minimis* atbalstu atbilstoši Regulas 6. panta 4. punktam.
6. Ja ir pārkāptas Regulas prasības, atbalsta saņēmējam ir pienākums atmaksāt atbalsta sniedzējam visu projekta ietvaros saņemto valsts atbalstu kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai, 10. pantu, tiem pieskaitot 100 bāzes punktu par periodu no valsts atbalsta izmaksas līdz tā atgūšanas dienai, ievērojot minētās regulas 11. pantā noteikto procentu likmes piemērošanas metodi.

|  |  |  |
| --- | --- | --- |
| Komisijas priekšsēdētājs |  | V. Ozoliņš |

1. Atbilstoši Administratīvā procesa likuma 43. panta otrajai daļai, ja termiņa pēdējā diena ir sestdiena, svētdiena vai likumā noteikta svētku diena, termiņa pēdējā diena ir nākamā darba diena. [↑](#footnote-ref-1)
2. Skatīt Nolikuma 4. punkta pirmā teikuma atsauci. [↑](#footnote-ref-2)
3. Skatīt Nolikuma 4. punkta pirmā teikuma atsauci. [↑](#footnote-ref-3)
4. Atbilstoši Administratīvā procesa likuma 43. panta otrajai daļai, ja termiņa pēdējā diena ir sestdiena, svētdiena vai likumā noteikta svētku diena, termiņa pēdējā diena ir nākamā darba diena. [↑](#footnote-ref-4)
5. Skatīt Nolikuma 41. punkta pirmā teikuma atsauci. [↑](#footnote-ref-5)
6. Atbilstoši Administratīvā procesa likuma 43. panta otrajai daļai, ja termiņa pēdējā diena ir sestdiena, svētdiena vai likumā noteikta svētku diena, termiņa pēdējā diena ir nākamā darba diena. [↑](#footnote-ref-6)